กรมทรัพยากรทางทะเลและชายฝั่ง รายงานสถานการณ์ปะการังฟอกขาวเริ่มคลี่คลายลงแล้ว ทั้งฝั่งทะเลอันดามันและอ่าวไทย หลังเริ่มเข้าสู่ฤดูฝน
นายจตุพร บุรุษพัฒน์ อธิบดีกรมทรัพยากรทางทะเลและชายฝั่ง (ทช.) กล่าวถึงสถานการณ์ปะการังฟอกขาวที่เกิดขึ้นในหลายพื้นที่ตั้งแต่ปลายเดือนเมษายน ว่า ได้ติดตามสถานการณ์ความรุนแรงของปะการังฟอกขาว ร่วมกับ เครือข่าย ทั้งกรมอุทยานแห่งชาติสัตว์ป่าและพันธุ์พืช มหาวิทยาลัย และนักดำน้ำอาสาสมัคร 123 พื้นที่ ประกอบด้วย ฝั่งทะเลอันดามัน 51 พื้นที่ และฝั่งอาวไทย 72 พื้นที่ พบปะการังฟอกขาวส่วนใหญ่เริ่มคลี่คลายลงแล้ว เนื่องจากเริ่มเข้าสู่ฤดูฝนทำให้อุณหภูมิน้ำทะเลลดลงต่อเนื่อง และปะการังส่วนใหญ่ที่ได้รับผลกระทบเริ่มฟื้นตัว แต่ปะการังยังมีสีซีด ยกเว้นเฉพาะบางพื้นที่ที่ปะการังฟอกขาวยังอยู่ในระดับที่สูง แบ่งเป็น         ฝั่งทะเลอันดามัน ปะการังส่วนใหญ่ยังคงมีสีซีดจางและกำลังฟื้นตัว ยกเว้นแนวปะการังชายฝั่งที่พบปะการังฟอกขาวมากขึ้นแต่ยังอยู่ในระดับที่ไม่รุนแรง โดยปะการังฟอกขาวไม่เกินร้อยละ 25 ของปะการังที่มีชีวิต เนื่องจากได้รับอิทธิพลของน้ำจืดจากปริมาณฝนที่เพิ่มมากขึ้นและอุณหภูมิน้ำทะเล เฉลี่ยในเดือนเมษายนลดลงจาก 31.29 องศาเซลเซียส ลงมาอยู่ที่ 30.3 องศาเซลเซียส ช่วงเดือนพฤษภาคม ถึง วันที่ 12 พฤษภาคม          ฝั่งทะเลอ่าวไทย ยังฟอกขาวแต่อยู่ในระดับที่ไม่รุนแรง พบปะการังฟอกขาวไม่เกินร้อยละ 25 ของปะการังที่มีชีวิต เมื่อสรุปภาพรวมทั้งประเทศมีเพียง 6 พื้นที่ หรือร้อยละ 5 ที่แนวปะการังยังฟอกขาวอยู่ในระดับที่สูง จึงต้องเฝ้าติดตามอย่างใกล้ชิด        อธิบดีกรมทรัพยากรทางทะเลและชายฝั่ง (ทช.) กล่าวย้ำว่า การเกิดปะการังฟอกขาวเป็นช่วงที่ปะการังกำลังอ่อนแอลง จึงขอความร่วมมือประชาชน และผู้ที่เกี่ยวข้องระมัดระวังเป็นพิเศษในการดำเนินกิจกรรมต่างๆ บริเวณแนวปะการังที่อาจก่อให้เกิดผลกระทบเพิ่มขึ้นกับปะการัง เช่น งดการทิ้งขยะและสิ่งปฏิกูล หลีกเลี่ยงการจับต้องหรือสัมผัสปะการัง หรือยืนบนปะการัง ที่สำคัญควรร่วมมือกันอนุรักษ์ทรัพยากรทางทะเลและส่งเสริมการท่องเที่ยวอย่างเป็นมิตรกับสิ่งแวดล้อมด้วย